KIRJALLINEN KYSYMYS E-3134/02 esittäjä(t): Cristiana Muscardini (UEN) komissiolle. Savusumusta aiheutuneet kuolemat.



Virallinen lehti nro 155 E , 03/07/2003 s. 0095 - 0096



KIRJALLINEN KYSYMYS E-3134/02 esittäjä(t): Cristiana Muscardini (UEN) komissiolle (4. marraskuuta 2002) Aihe: Savusumusta aiheutuneet kuolemat Maailman terveysjärjestön julkaisemien tietojen mukaan vähintään 3 miljoonaa ihmistä menehtyy vuosittain suurkaupunkien ilmansaasteiden vuoksi. Toisen, italialaisen tutkimuksen mukaan kahdeksassa maailman suurimmassa kaupungissa pöly ja kaasut vaativat vuosittain 3 500 uhria, kun Euroopassa tämä luku on 100 000. Saastuminen johtuu suurelta osin autoista ja muista liikennevälineistä, jotka ovat vastuussa 5570 prosentista ilmaan päässeistä haitallisista aineista, loput johtuvat kotitalouksien lämmityksestä ja teollisuusjätteistä. 1. Aikooko komissio tehdä ehdotuksia tämän saastumisen jatkuvan lisääntymisen ehkäisemiseksi? 2. Katsooko komissio, että puhtaiden moottorien käyttöä tulisi edistää ja bensiinimoottorien käyttöä tulisi pyrkiä vähentämään? 3. Olisiko komission mielestä hyödyllistä pitää tiedotuskampanja, jonka avulla korostettaisiin jälleen kerran bensiinimoottoreiden aiheuttamien ilmansaasteiden terveyshaittoja? 4. Kun otetaan huomioon autojen käyttöön liittyvät ongelmat, eikä olisi tuettava mahdollisuuksia käyttää kaasumaisia polttoaineita? 5. Kun otetaan huomioon lämmityksestä aiheutuvat ilmansaasteet, eikö ainakin veden lämmityksessä tulisi edistää aurinkopaneelien käyttöä? Margot Wallströmin komission puolesta antama vastaus (8. tammikuuta 2003) Euroopan unionilla on käytössään pitkälle kehittynyt politiikka havaittuihin ilmansaasteista aiheutuviin terveysriskeihin puuttumiseksi. Tähän politiikkaan kuuluu direktiivejä, joilla asetetaan raja-arvoja saasteiden pitoisuuksille ympäristössä, kansallisia päästökattoja sekä erityisistä lähteistä (liikkuvista tai kiinteistä) peräisin oleville päästöille määrättyjä raja-arvoja. Jäljellä oleviin ongelmiin puuttumiseksi komissio käynnisti vuonna 2001 Puhdasta ilmaa Eurooppaan -ohjelman. Sillä luodaan kuudennen ympäristöä koskevan toimintaohjelman mukainen ilmansaasteita koskeva teemakohtainen strategia. Bensiinimoottoreiden osalta komissio on kysyjän kanssa samaa mieltä siitä, että vaihtoehtoisten polttoaineiden käyttöä pitäisi lisätä liikenteessä. Komissio onkin toteuttanut toimia, joita on kuvattu jo vastauksessa kirjalliseen kysymykseen E-2887/02, joskin tuossa vastauksessa kuvataan myös eräitä kaasupolttoaineisiin liittyviä rajoitteita. Neuvosto pääsi marraskuussa 2002 yksimielisyyteen komission ehdotuksesta biopolttoaineiden käytön edistämiseksi liikenteessä. Siinä ehdotetaan tavoitetta, jonka mukaan biopolttoaineiden osuus liikennepolttoaineiden kokonaismarkkinoista olisi kaksi prosenttia vuonna 2005 ja 5,75 prosenttia vuoteen 2010 mennessä. Direktiivi hyväksyttäneen parlamentin toisen käsittelyn jälkeen vuoden 2003 aikana. Komissio on samaa mieltä siitä, että aurinkopaneelien ja muiden uudistuvien energianlähteiden käytöllä lämmityssovelluksissa ja energiatehokkuuden parantamisella voidaan saavuttaa huomattavaa etua sekä kasvihuonekaasupäästöjen että ilmansaasteiden vähentämisessä. Neuvosto ja parlamentti hyväksyivät hiljattain komission ehdottaman direktiivin rakennusten energiatehokkuudesta. Sillä luodaan puitteet, joissa jäsenvaltiot voivat toteuttaa toimia energiatehokkuuden parantamiseksi ja/tai uudistuvien energianlähteiden käytön lisäämiseksi rakennussovelluksissa. Komissio katsoo, että tiedotuskampanjan järjestäminen on ensi sijassa jäsenvaltioiden asia.